google/wiki40b huggingface dataset:
Τζον Γκλεν

Καριέρα

Ο Γκλεν ήταν αρχικά πιλότος μαχητικού αεροσκάφους, που πολέμησε στο Β΄ΠΠ και στον Πόλεμο της Κορέας. Στις 6 Απριλίου 1943, o Γκλεν παντρεύτηκε τον παιδικό του έρωτα, την Άννα Μάργκαρετ Κάστορ. Είχαν συναντηθεί στη Νέα Κόνσορντ και έπαιξαν μαζί στο σχολικό συγκρότημα.

Ως αστροναύτης

Ο Γκλεν υπεβλήθη σε μια σειρά από σωματικά και ψυχολογικά τεστ και τον Απρίλιο του 1959 επελέγη ως ένας από τους επτά αστροναύτες του Mercury. Λιγότερο από ένα χρόνο μετά τον άθλο του Γιούρι Γκαγκάριν, στις 20 Φεβρουαρίου του 1962 ο Τζον Γκλεν πραγματοποίησε τρεις περιστροφές στην τροχιά της Γης, μέσα στο θαλαμίσκο Friendship 7 (Φιλία 7) του προγράμματος Μέρκιουρι και έγινε ο πρώτος Αμερικανός που μπήκε σε τροχιά. Η πτήση του διήρκεσε 4 ώρες, 55 λεπτά και 23 δευτερόλεπτα. Θερμός υποστηρικτής των διαστημικών πειραμάτων και ερευνών της NASA, ο πρόεδρος Τζον Φ. Κένεντι έγινε στενός φίλος του Τζον Γκλεν και τον συμβούλεψε να στρέψει το βλέμμα του προς την πολιτική. Το 1965 αποσύρθηκε από τη ΝΑΣΑ ώστε να είναι εκλέξιμος. Ως μέλος του Δημοκρατικού Κόμματος εξελέγη γερουσιαστής του Οχάιο από το 1974 μέχρι το 1999. Τις 28 Οκτωβρίου 1998, σε ηλικία 77 ετών, έγινε το γηραιότερο πρόσωπο που βρέθηκε στο διάστημα, όταν μετέβη στο διάστημα με το Διαστημικό Λεωφορείο Ντισκάβερι (αποστολή STS-95).
Γουλιέλμος Ι΄ της Ακουιτανίας

Θρησκευτική πολιτική

Όπως και ο πατέρας του, εκτός από εξαιρετικός πολεμιστής, ήταν προστάτης των γραμμάτων και των τεχνών. Έκανε την Τουλούζη κέντρο των επιστημών. Την ίδια τακτική ακολούθησε αργότερα και η κόρη του, Ελεονώρα της Ακουιτανίας. Βρέθηκε πολλές φορές σε στρατιωτικές συγκρούσεις εναντίον της Νορμανδίας (1136) και της Γαλλίας. Στην εξωτερική του πολιτική, υποστήριξε τον αντίπαπα Ανάκλητο Β΄ στο σχίσμα το 1130, που αντιπαρατέθηκε στον πάπα Ιννοκέντιο Β΄, αλλά το 1134 ο άγιος Βερνάρδος του Κλερβώ έπεισε τον Γουλιέλμο να αλλάξει τακτική και να υποστηρίξει τον Ιννοκέντιο. Στη συνέχεια αναχώρησε για να προσκυνήσει στο Σαντιάγο ντε Κομποστέλα, αλλά πέθανε το 1137, κατά τη διάρκεια του ταξιδιού, πιθανότατα από δηλητήριο στο φαγητό του.  Λίγο πριν πεθάνει, όρισε επίτροπο της ανήλικης κόρης του, Ελεονώρας της Ακουιτανίας, τον βασιλιά της Γαλλίας Λουδοβίκο ΣΤ΄, με την υποχρέωση να της βρει τον κατάλληλο σύζυγο. Ο Γάλλος βασιλιάς την πάντρεψε με τον γιο του, μέλλοντα Γάλλο βασιλιά Λουδοβίκο Ζ΄.
Ομάδα 60

Οι Team 60 (Ομάδα 60) είναι το ακροβατικό αεροπορικό σμήνος της Σουηδικής Πολεμικής Αεροπορίας και το επίσημο εθνικό ακροβατικό της Σουηδίας. Το σμήνος δημιουργήθηκε το 1975ως μία ομάδα τεσσάρων αεροσκαφών SAAB 105 για τον εορτασμό των 50 χρόνων της Σουηδικής Αεροπορίας το 1976. Σήμερα το σμήνος χρησιμοποιεί έξι αεροσκάφη Saab 105 και έχει ωσ βάση την αεροπορική βάση της Ουπσάλας. 
Τα μέλη της ομάδας δεν είναι επαγγελματίες πιλότοι επιδείξεων αλλά ανώτεροι εκπαιδευτές της Σουηδικής Αεροπορίας και για αυτό τον λόγο το σμήνος χρησιμοποιεί εκπαιδευτικά αεροσκάφη αντί κάποιου μαχητικού όπως το JAS 39 Gripen.
Βουλευτικές εκλογές στην Αμπχαζία (2017)

Βουλευτικές εκλογές διεξήχθησαν στην Αμπχαζία το 2017, με τον πρώτο γύρο να λαμβάνει χώρα στις 12 Μαρτίου. Οι ψηφοφόροι εξέλεξαν τα μέλη της 6ης Λαϊκής Συνέλευσης.

Εκστρατεία

27 από τους συνολικά 33 βουλευτές της απερχόμενης συνέλευσης ήταν υποψήφιοι για επανεκλογή. Μεταξύ εκείνων ήταν και ο πρώην πρόεδρος Αλεξάντερ Ανκβάμπ, που είχε εκδιωχθεί με την επανάσταση του 2014. Ο Ανκβάμπ προτάθηκε από ομάδες πρωτοβουλίας σε τρεις διαφορετικές εκλογικές περιφέρειες, αλλά αποφάσισε να κατέλθει στην εκλογική περιφέρεια 18 (Gudauta).
Burn

Σύνθεση και ηχογράφηση

Το "Burn", όπως και τα υπόλοιπα τραγούδια του δίσκου, ηχογραφήθηκε στο Μοντρέ της Ελβετίας, τον Νοέμβριο του 1973 και αποτέλεσε αμέσως μέρος των ζωντανών εμφανίσεων του συγκροτήματος. Τη μουσική έγραψε ο κιθαρίστας Ρίτσι Μπλάκμορ, ενώ ο τραγουδιστής Ντέιβιντ Κόβερντεϊλ, ο οποίος έγραψε τους στίχους του κομματιού, έχει δηλώσει ότι είχε γράψει επτά διαφορετικές εκδοχές πριν κάνει την τελική του επιλογή.

Κυκλοφορία σινγκλ

Το τραγούδι αυτό, κυκλοφόρησε και σε μορφή 7" σινγκλ, στην Αμερική, την Ιαπωνία και στην Ευρώπη εκτός Μεγάλης Βρετανίας και Γερμανίας.

Διασκευές

Το "Burn", έχει διασκευαστεί από πολλούς καλλιτέχνες της ροκ και χέβι μέταλ μουσικής. Μεταξύ αυτών οι Riot, οι W.A.S.P., οι Soilwork, ο Yngwie Malmsteen, οι Cactus Jack, οι Mr. Big, οι Demon Drive, ο Γιορν Λάντε, κ.α.
Κόλεϊ

Το κόλεϊ δεν είναι συγκεκριμένη ράτσα. Έχει πολλά αντιπροσωπευτικά είδη, όπως ο αυστραλιανός Ποιμενικός, το μπορντερ κόλεϊ κλπ. Τα περισσότερα προέρχονται από την μεγάλη Βρετανία και την Αυστραλία, αλλά και την Αμερική. 
Το κόλεϊ διακρίνεται για την εξυπνάδα, την κοινωνικοποίηση και την παχιά γούνα. Είναι τσοπανόσκυλο.
Άλλα αντιπροσωπευτικά είδη:
• μπόρντερ κόλεϊ 
• αυστραλιανός Σκύλος βοοειδών 
• Παλαιός αγγλικός Ποιμενικός
• ποιμενικός Ουαλίας
• λειότριχο κόλεϊ
Καρλομάν ο μαγιορδόμος

Θρησκευτική πολιτική

Πιστός χριστιανός ο Καρλομάνος, συνέχισε εντονότερα την θρησκευτική πολιτική του παππού του και του πατέρα του, συνέχισε να έχει την υποστήριξη του στον αρχιεπίσκοπο των Γερμανών Άγιο Βονιφάτιο. Συγκάλεσε με πρωτοβουλία του την πρώτη εκκλησιαστική Γερμανική Σύνοδο (742) μαζί με τον Άγιο Βονιφάτιο, όπου αποφασίστηκε οι ιερείς να μην επιτρέπεται να κρατούν όπλα και να μην έχουν γυναίκες στις κατοικίες τους. Επίσης προσπάθησε να επαναφέρει στην εκκλησία την περιουσία που είχε εξαναγκαστεί να αποσπάσει ο πατέρας του Κάρολος Μαρτέλος προκειμένου να σχηματίσει στρατό για να πολεμήσει εναντίον των μουσουλμάνων πριν την μάχη του Πουατιέ. Παρά την βαθιά θρησκευτική του ευλάβεια στην άσκηση εξουσίας ήταν πολύ σκληρός, συγκάλεσε συμβούλιο (746) που εκτέλεσε εκατοντάδες ευγενείς με την κατηγορία της εσχάτης προδοσίας.
Πομπή για θυσία (Εθνικό Αρχαιολογικό Μουσείο, αρ. 16464)

Περιγραφή

Είναι ξύλινος πίνακας που παριστάνει ιερή πομπή για θυσία. Οδηγεί μια γυναίκα που κρατάει την οινοχόη, ακολουθούμενη από ένα αγοράκι με τον αμνό. Η πομπή μόλις φτάνει στον βωμό. Ακολουθούν δύο μουσικοί οργανοπαίκτες, ένας αρπιστής και ένας αυλητής. Το τέλος της πομπής αποτελούν δύο γυναίκες κρατώντας δάφνες και ταινίες. Η ταινία ήταν το σύμβολο των ποιητών. Η ζωγραφιά φέρει επεξηγηματικές επιγραφές.

Ερμηνεία και ιστορική τοποθέτηση

Από τις επιγραφές μαθαίνουμε ότι η ζωγραφιά αυτή ήταν αφιέρωμα στις Χάριτες. Το έργο είναι ο καλύτερα διατηρημένος πίνακας του σπηλαίου Πιτσά. Χρονολογείται στο δεύτερο ήμισυ του 6ου αιώνα π.Χ..
Άσμα Ασμάτων

Γραμματολογική ανάλυση

Η έκφραση  «άσμα ασμάτων», με την οποία επιγράφεται το έργο, είναι εβραϊσμός. Με ανάλογους συνδυασμούς ίδιων λέξεων, όπου η δεύτερη τίθεται σε γενική πληθυντικού (πρβλ. «άγια των αγίων»), δηλώνεται η υπέρθεση, οπότε ο τίτλος του βιβλίου σημαίνει: «Το πιο όμορφο τραγούδι».

Περιεχόμενο του βιβλίου

Το βιβλίο συνιστά πιθανότατα μια ανθολογία ερωτικών ή γαμήλιων τραγουδιών, στα οποία υμνείται σε ποικίλους τόνους, με ζωηρές και, πολλές φορές, τολμηρές εικόνες και σε ωραιότατη λυρική γλώσσα ο έρωτας και τα δυνατά συναισθήματα που συνδέονται με αυτόν. Η θέση ενός τέτοιου βιβλίου στην Αγία Γραφή προκαλεί συχνά έκπληξη στον αναγνώστη. Παρόλα αυτά ο έρωτας, όπως και όλα τα αγνά συναισθήματα που συνδέουν τους ανθρώπους μεταξύ τους, συνιστούν δώρα του Θεού και από την άποψη αυτή η εξύμνησή τους δε θα μπορούσε να απουσιάζει από τη Βίβλο. Από την άλλη μεριά η συζυγική αγάπη ανάμεσα σε έναν άνδρα και μια γυναίκα απεικονίζει στα βιβλικά κείμενα τη σχέση Θεού-Ισραήλ  και Χριστού-Εκκλησίας . Έτσι το περιεχόμενο του βιβλίου κατανοήθηκε τόσο από τους Ιουδαίους, όσο και από τους Χριστιανούς, ως αλληγορική έκφραση των σχέσεων αυτών.΄Ως προς τον συγγραφέα του έργου, αν και η παράδοση το αποδίδει στον ίδιο τον Σολομώντα, εντούτοις σύγχρονοι ερευνητές υποστηρίζουν ότι πρέπει να ανήκει σε μεταγενέστερη του Σολομώντα εποχή, εφόσον η σχέση του Θεού με τον Ισραήλ παρομοιάζεται με αυτή της συζυγικής από τον προφήτη Ωσηέ, που έζησε δύο περίπου αιώνες αργότερα και καταγόταν επίσης από τη φυλή του Ισσάχαρ.

Μεταφράσεις

Το κείμενο έχει μεταφράσει στη νεοελληνική ο Γιώργος Σεφέρης, ενώ ανάλογες μεταφράσεις  είναι αυτές που έχουν εκπονήσει και οι Μιχάλης Γκανάς, Λευτέρης Παπαδόπουλος, Γιοσέφ Ελιγιά, Χαράλαμπος Μαγουλάς.

Σχόλια

Εκτενή ερμηνευτικά σχόλια στο βιβλίο έχει γράψει ο Χρήστος Γιανναράς

Μουσική

Με τον τίτλο «Άσμα Aσμάτων» επιγράφει μια σύνθεσή του ο Μίκης Θεοδωράκης, στην οποία έχει μελοποιήσει στίχους που έχει γράψει ο Ιάκωβος Καμπανέλλης.

Θέατρο

Τον Απρίλιο του 2016 παρουσιάστηκε στη σκηνή του Θεάτρου Τέχνης Κάρολος Κουν με μορφή χορικού και στη μετάφραση του Γ. Σεφέρη, το Άσμα Ασμάτων, από σπουδαστές-απόφοιτους της ομώνυμης σχολής.
Εκλογές για την ηγεσία του ΠΑΣΟΚ 2012

Οι εκλογές για την ηγεσία του ΠΑΣΟΚ διεξήχθησαν στις 18 Μαρτίου 2012. Η εκλογή για την ηγεσία έγινε μετά την παραίτηση του πρωθυπουργού Γιώργου Παπανδρέου στις 11 Νοεμβρίου 2011 και πριν τις εκλογές του Μαΐου 2012. Λόγω της οικονομικής κρίσης, τα ποσοστά του ΠΑΣΟΚ και της Νέας Δημοκρατίας είχαν υποχωρήσει σε ιστορικά χαμηλά, ενώ το ΠΑΣΟΚ μετά βίας ξεπερνούσε το 10% στις δημοσκοπήσεις.
Ο Ευάγγελος Βενιζέλος εξελέγη ομόφωνα επικεφαλής του ΠΑΣΟΚ στο συνέδριο του κόμματος. Ο Χρήστος Παπουτσής επρόκειτο να είναι επίσης υποψήφιος, ωστόσο απέτυχε να συγκεντρώσει τις απαραίτητες υπογραφές.
Κίτρινος Τύπος

Κίτρινος Τύπος ή κίτρινη δημοσιογραφία ή κιτρινισμός του τύπου  χαρακτηρίζεται η δημοσιογραφική και εκδοτική πρακτική να προβάλλονται με εντυπωσιακό τρόπο ως πρωτεύοντα δημοσιογραφικά θέματα αυτά που εξάπτουν την περιέργεια, συνήθως χωρίς την τήρηση των βασικών δεοντολογικών δημοσιογραφικών αρχών, με χρήση υπερβολών ή ακόμα και κατασκευασμένων ιστοριών.

Ιστορικά

Ο όρος αποτελεί απόδοση του αγγλικού όρου yellow journalism. Ο αγγλικός όρος πρωτοεμφανίστηκε στα μέσα της δεκαετίας του 1890 χαρακτηρίζοντας δύο εφημερίδες που προσπαθούσαν να αυξήσουν η κάθε μία την κυκλοφορία της έναντι της άλλης. Την περίοδο αυτή οι δύο εφημερίδες New York World (του Τζόζεφ Πούλιτζερ) και New York Journal (του Γουίλιαμ Ράντολφ Χερστ) αν και είχαν σοβαρά ρεπορτάζ κατηγορήθηκαν ως σκανδαλοθηρικές. Ο όρος πρωτοχρησιμοποιήθηκε από τον εκδότη της New York Press, αλλά φημολογείται ότι παρόμοιους όρους χρησιμοποιούσαν προφορικά πολλοί από τους σχετιζόμενους με τα μέσα μαζικής ενημέρωσης εκείνης της εποχής. Ποτέ δεν διευκρίνισε αν τον δημιούργησε από το κίτρινο χρώμα των εφημερίδων ή από τη κωμική φιγούρα The Yellow Kid (του Ρίτσαρντ Άουτκολτ) που αρχικά χρησιμοποιούσε η "New York World" και μετά και η "New York Journal".
Αρχιδούκισσα Μαρία Καρολίνα της Αυστρίας (1740-1741)

Ζωή

Η Μαρία Καρολίνα γεννήθηκε στη Βιέννη, στο παλάτι του Schönbrunn. Κατά την τρίτη εγκυμοσύνη της Μαρίας Θηρεσίας, η επιθυμία για ένα αρσενικό κληρονόμο ήταν έντονη. Η απογοήτευση ήταν μεγάλη όταν στις 12 Ιανουαρίου 1740 γεννήθηκε μια τρίτη κόρη. Αμέσως βαφτίστηκε το βράδυ της γέννησής της.
Μετά το θάνατο της μεγαλύτερης αδελφής της, Μαρίας Ελισάβετ στις 7 Ιουνίου, έγινε δεύτερη στη σειρά διαδοχής, μετά από την δεύτερη μεγαλύτερη αδελφή της, Μαριάννα. Πέντε μήνες αργότερα, στις 20 Οκτωβρίου, ο εκ μητρός παππούς της, αυτοκράτορας Κάρολος ΣΤ΄ πέθανε και η μητέρα της κληρονόμησε την Αυστρία και τη Βοημία. Τότε ξεκίνησε ο πόλεμος της αυστριακής διαδοχής. 
Στις 24 Ιανουαρίου 1741 η νεαρή Αρχιδούκισσα άρχισε ξαφνικά να αρρωσταίνει σοβαρά με βίαιες κρίσεις, πεθαίνοντας γύρω στο μεσημέρι της επόμενης ημέρας. Η αιτία θανάτου πιστεύεται ότι ήταν είτε τέτανος είτε σπασμοφιλία, είτε ευλογιά. Ωστόσο, όταν πέθανε, πραγματοποιήθηκε αυτοψία στο πτώμα, αλλά δεν δόθηκε καμία εξήγηση για τον θάνατό της. Τότε θάφτηκε στο θάλαμο της Μαρίας Θηρεσίας στην Αυτοκρατορική Κρύπτη της Βιέννης.
Δύο μικρότερες αδελφές της πήραν το όνομά της: μια θνησιγενή (γεννήθηκε και πέθανε το 1748) και μια άλλη (γεννημένη το 1752), μελλοντική Βασίλισσα της Νάπολης και της Σικελίας.
Σημαία των Ομόσπονδων Πολιτειών της Μικρονησίας

Η σημαία των Ομόσπονδων Πολιτειών της Μικρονησίας υιοθετήθηκε στις 30 Νοεμβρίου 1978. Το μπλε φόντο συμβολίζει τον ωκεανό, ενώ τα τέσσερα αστέρια αντιπροσωπεύουν τα τέσσερα νησιωτικά συμπλέγματα που απαρτίζουν την ομοσπονδία: τα νησιά Τσουκ, Πονπέι, Κοσράε και Γιαπ.

Προηγούμενη σημαία

Παρόμοιο σχέδιο ήταν σε χρήση από το 1965 για τη σημαία του Εδάφους υπό την Εντολή των Νησιών του Ειρηνικού, με τα επιπλέον αστέρια να συμβολίζουν τα ανεξάρτητα σήμερα κράτη Παλάου, Νησιά Μάρσαλ και το αμερικανικό έδαφος των Βορείων Μαριάνων Νήσων . Το Κοσράε ήταν μέρος του Πομπέι και τότε αντιπροσωπεύονταν αμφότερα από ένα αστέρι. Η χώρα έχει Σύνταγμα από τις 10 Μαΐου του 1979.
Οίκος των Μπελλονιδών

Ο Οίκος των Μπελλονιδών, καταλαν. Bellònides, ισπαν. Bellónidas είχε μέλη της κόμητες, που καταγόταν από τον Γότθο Μπέλλο κόμη τού Καρκασσόν, Ουρζέλ, Σερδάνια, Κονφλάν, Βαρκελώνης και πολλών άλλων κομητειών και μαρκιωνιών στην Καταλωνία και τη Σεπτιμανία.
Ο κόρη του Ερμεσένδε των Μπελλονιδών παντρεύτηκε τον Σούνιφρεδ Α΄ κόμη της Βαρκελώνης και είχε γιο τον Γουίλφρεδ Α΄, που από το 878 ήταν κόμητες της Βαρκελώνης. Ο Γουίλφρεδ Α΄ ο δασύτριχος έγινε γενάρχης τού Οίκου της Βαρκελώνης, τα μέλη τού οποίου από το 1164 έγιναν βασιλείς της Αραγωνίας ως τον Μαρτίνο, που απεβίωσε το 1410. 
Ο γιος τού Μπέλλο, ο Σούνιερ Α΄ και οι απόγονοί του κράτησαν τις κομητείες τού Εμπούριες και τού Ρουσσιγιόν.
Από τα πρώτα έτη τού 10ου αιώνα όλες οι ανατολικές κομητείες της μαρκιωνίας της Βαρκελώνης και οι κομητείες Κονφλάν, Καρκασσόν, Φουά και Ραθές της μαρκιωνίας της Γοτθίας, κυβερνήθηκαν από τους απογόνους τού Μπέλλο (των Οίκων των Μπελλονιδών και της Βαρκελώνης). Αυτό ευνόησε τη συγκυβέρνηση σε μερικές από αυτές· έγιναν αρκετές επιγαμίες και δημιουργήθηκε ένα δίκτυο αμοιβαίας υποστήριξης των μελών των Οίκων.
Δημοτικό Στάδιο Κομοτηνής

Ιστορία

Το γήπεδο κατασκευάστηκε μεταξύ 1922 και 1923 από τον ελληνικό στρατό, έπειτα από την απελευθέρωση της πόλης και της Θράκης από την Οθωμανική Αυτοκρατορία. 
Η βόρεια εξέδρα κατασκευάστηκε στη δεκαετία του ’50, ενώ η μικρότερη εξέδρα στη νότια πλευρά χτίστηκε στη δεκαετία του ’70. Το 2005 τοποθετήθηκε στέγαστρο πάνω από την βόρεια εξέδρα και προστέθηκαν σε αυτήν και πλαστικά καθίσματα. Το 2006 ολοκληρώθηκε η ανασυγκρότηση της βόρειας εξέδρας, αναμορφώθηκαν τα αποδυτήρια, η αίθουσα τύπου και τα δημοσιογραφικά θεωρεία, ενώ επίσης κατασκευάστηκε ένα μικρό σκέπαστρο στην κύρια εξέδρα. Το 2008 κατασκευάστηκε η δυτική μεταλλική εξέδρα, ενώ τοποθετήθηκαν επίσης και προβολείς. Το 2009 κτίστηκε η ανατολική εξέδρα, τοποθετήθηκε νέος φυσικός χλοοτάπητας, κατασκευάστηκαν νέα δημοσιογραφικά θεωρεία στην νότια εξέδρα, καθώς και VIP σουίτες στη βόρεια. Έπειτα τις ανακαινίσεις που έλαβαν χώρα την διετία 2008-2009, η χωρητικότητα αυξήθηκε από 3.000 στις 6.700 θέσεις.
Βουλευτικές εκλογές στις Σεϋχέλλες (2016)

Βουλευτικές εκλογές διεξήχθησαν στις Σεϋχέλλες από τις 8 έως τις 10 Σεπτεμβρίου 2016. Τρία κόμματα και τρεις ανεξάρτητοι υποψήφιοι διεκδίκησαν τις 25 έδρες που εκλέγονται άμεσα. Το αποτέλεσμα ήταν μια νίκη για την συμμαχία Linyon Demokratik Seselwa της αντιπολίτευσης, η οποία κέρδισε 19 από τις 33 έδρες. Για πρώτη φορά από το 1979 το Λαϊκό Κόμμα δεν κέρδισε την πλειοψηφία των εδρών.

Εκλογικό σύστημα

Τα μέλη της εθνοσυνέλευσης εκλέγονται με δύο τρόπους. Τα 25 εκλέγονται σε ενιαίες εκλογικές περιφέρειες με το πλειοψηφικό σύστημα, και έως δέκα επιπλέον εκλέγονται με βάση το ποσοστό των ψήφων που έλαβε κάθε κόμμα. Για κάθε 10% που λαμβάνει το κόμμα στην εθνική ψηφοφορία, το εν λόγω κόμμα λαμβάνει μία επιπλέον έδρα.

Εκστρατεία

Τα τέσσερα κύρια κόμματα της αντιπολίτευσης (το Εθνικό Κόμμα των Σεϋχελλών, η Συμμαχία των Σεϋχελλέζων, το Κόμμα των Σεϋχελλών για την Κοινωνική Δικαιοσύνη και τη Δημοκρατία και το Ενωμένο Κόμμα των Σεϋχελλών) σχημάτισαν συνασπισμό, με την ονομασία Linyon Demokratik Seselwa (LDS), προκειμένου να συμμετάσχουν στις εκλογές, έχοντας απόσχει από τις εκλογές του 2011 σε ένδειξη διαμαρτυρίας. Στις εκλογές του 2011, το Λαϊκό Κόμμα είχε κερδίσει όλες τις 31 έδρες.
Το Πατριωτικό Κίνημα των Σεϋχελλών έλαβε μέρος με 23 υποψήφιους για τις 25 έδρες, ενώ κατήλθαν στις εκλογές και 3 ανεξάρτητοι.

Διεξαγωγή

Δύο διεθνείς ομάδες παρατηρητών επιβεβαίωσαν την παρουσία τους κατά τη διάρκεια των εκλογών, η Αναπτυξιακή Κοινότητα της Νότιας Αφρικής (SADC) και η Αφρικανική Ένωση (AU). Η ομάδα των παρατηρητών από την SADC αποτελείτο από 19 μέλη ΄με καταγωγή από οκτώ χώρες-μέλη της SADC και κάλυψαν το σύνολο των 25 εκλογικών περιφερειών. Η Αφρικανική Ένωση έστειλε για πρώτη φορά στα χρονικά μια ομάδα παρατηρητών που αποτελείτο μόνο από γυναίκες. Επικεφαλής της ομάδας ήταν η Φατούμα Εντανγκιζά (Fatuma Ndangiza) και παρέμειναν στη χώρα από την 1η έως τις 15 Σεπτεμβρίου.
Στις εκλογές προσέφεραν ανατροφοδότηση και δύο τοπικές ομάδες από παρατηρητές, το Παρατηρητήριο της Δημοκρατίας των Πολιτών στις Σεϋχέλλες (CDWS) και η Ένωση για τα Δικαιώματα, τις Πληροφορίες και τη Δημοκρατία (ARID).
1979 Ζαχάροφ

Φυσικά χαρακτηριστικά

Τα κυρίως φυσικά χαρακτηριστικά του Ζαχάροφ είναι άγνωστα. Ο Ζαχάροφ περιστρέφεται γύρω από τον εαυτό του μία φορά κάθε 7 ώρες 31 λεπτά και 15 δευτερόλεπτα.
Πανεπιστήμιο Πελοποννήσου

Ιστορία

Στόχος της ίδρυσης και λειτουργίας του Πανεπιστημίου Πελοποννήσου είναι η δημιουργική συμβολή στην ανάπτυξη της τριτοβάθμιας εκπαίδευσης στην περιφέρεια, με ποιοτικές προδιαγραφές που ανταποκρίνονται ως προς το περιεχόμενο των σπουδών, την έρευνα και τη διδασκαλία στις απαιτήσεις ενός σύγχρονου Πανεπιστημίου με ευρωπαϊκή και διεθνή εμβέλεια.
Ιδρύθηκε βάσει του Προεδρικού Διατάγματος 13/2000 και υπήρξε αίτημα δεκαετιών της τοπικής κοινωνίας, ειδικά μετά το κλείσιμο της Παιδαγωγικής Ακαδημίας της Τρίπολης.
Η λειτουργία του Πανεπιστημίου εγκαινιάστηκε στις 20 Σεπτεμβρίου 2002 με την έναρξη λειτουργίας του Τμήματος Επιστήμης και Τεχνολογίας Υπολογιστών και του Τμήματος Επιστήμης και Τεχνολογίας Τηλεπικοινωνιών της Σχολής Θετικών Επιστημών και Τεχνολογίας.
Η Πρυτανεία του Πανεπιστήμιου στεγάζεται κοντά στο κέντρο της πόλης, στο σπίτι όπου γεννήθηκε ο ποιητής Κώστας Καρυωτάκης.

Έμβλημα

Το έμβλημα του ιδρύματος είναι ο Πέλοπας.

Ακαδημαϊκή Αξιολόγηση

Το 2016 το Πανεπιστήμιο Πελοποννήσου αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) και έλαβε συνολικά Θετική αξιολόγηση.
Κάρολος της Βυρτεμβέργης

Βιογραφία

Είναι ο δευτερότοκος γιος του Φιλίππου-Αλβέρτου τιτουλάριου βασιλιά & δούκα της Βυρτεμβέργης και της Ρόζας των Αψβούργων-Λωρραίνης, κόρης του Πέτρου-Φερδινάνδου αρχιδούκα της Αυστρίας & τιτουλάριου μεγάλου δούκα της Τοσκάνης.
Ο Κάρολος-Μαρία-Φερδινάνδος-Φίλιππος-Αλβέρτος-Ιωσήφ-Μιχαήλ-Πίος-Κορράδος-Ροβέρτος-Ούλριχ γεννήθηκε στο Φρήντριχσαφεν της Βυρτεμβέργης και είναι νεότερος αδελφός του Λουδοβίκου-Αλβέρτου. Όταν αυτός έκανε μοργανατικό γάμο, αποκλείστηκε της διαδοχής, έτσι το 1975 τον πατέρα τους διαδέχθηκε ο Κάρολος.

Διακρίσεις

Του έχουν απονεμηθεί οι διακρίσεις των Ταγμάτων: του Στέμματος, της Όλγας, της Στρατιωτικής Αξίας, του Φρειδερίκου Α΄, όλα από τον Οίκο της Βυρτεμβέργης.
Επίσης: του Αγ. Ουμβέρτου από τη Βαυαρία, του Αλβέρτου της Άρκτου από τη Βαυαρία, του Χρυσόμαλλου Δέρατος από την Αυστρία, της Αναλήψεως από την Ιταλία, του Κωνσταντίνου & του Αγ. Γεωργίου των Δύο Σικελιών.
Αργώ

Η Αργώ κατά την ελληνική μυθολογία, ήταν το πλοίο στο οποίο επιβιβάστηκαν οι Αργοναύτες με σκοπό να μεταβούν στην Κολχίδα και να πάρουν το χρυσόμαλλο δέρας. Πήρε το όνομα της από τον κατασκευαστή της Άργο, υιό του Φρίξου κι της Χαλκιόπης.

Ναυπήγηση

Η ναυπήγηση της Αργούς έγινε, σύμφωνα με τον μύθο, μετά από αίτημα του αρχηγού της εκστρατείας Ιάσονα, από τον Άργο και τα αδέρφια του, Κυτίσουρο, Μέλανα καιΦρόντιδα. Ως τόπος της ναυπήγησης αναφέρονται οι Παγασές, θεσαλλικό επίνειο που απείχε απόσταση είκοσι σταδίων από την Ιωλκό. Ο βασιλιάς της Ιωλκού, Πελίας, πρόσταξε τον Άργο να μην καρφώσει στέρεα το πλοίο, ούτως ώστε στην πρώτη τρικυμιά να βυθιστεί. Ο Άργος, όμως, αγνόησε την εντολή του Πελία κτίζοντας ένα πλοίο άψογο, κατασκευαστικά, ενώ συμμετείχε και ο ίδιος στην εκστρατεία. 
Πέρα από την πλέον διαδεδομένη εκδοχή, με βάση την οποία η Αργώ ναυπηγήθηκε από το υιό του Φρίξου, η κατασκευή της αποδίδεται, επίσης, στον Άργο, ήρωα του Άργους ή και στον Άργο από τις Θεσπιές. Διασώζεται ακόμη μύθος, που φέρει ως κατασκευαστή του πλοίου τον Ηρακλή, ο οποίος επέλεξε το όνομα για να τιμήσει τον ευνοούμενο του, Άργο.

Χαρακτηριστικά

Η Αργώ περιγράφεται ως το γρηγορότερο και το πλέον στέρεο σκάφος της εποχής του. Επιπλέον, ήταν εξαιρετικά ελαφρύ, ώστε να παρέχει τη δυνατότητα μεταφοράς του στη στεριά από το πλήρωμά του. Κάποιες, περισσότερο λεπτομερείς, πηγές προσδιορίζουν το μήκος του πλοίου στα 50 έως 60 μέτρα (μακρά ναυς). Κυβερνήτης του πλοίου ήταν ο Τίφυς.
Αναφέρεται, επίσης, ότι η θεά Αθηνά (ή η Ήρα) τοποθέτησε στην πλώρη του ένα κλαδί από τη δωδωναία Δρυ. Αυτό είχε μαντικές ιδιότητες, μιλούσε με ανθρώπινη λαλιά και προειδοποιούσε τους Αργοναύτες για τους αναμενόμενους κινδύνους. Η χωρητικότητα του σκάφους αποτελεί ένα θέμα, στο οποίο παρατηρούνται σημαντικές αποκλίσεις μεταξύ των διαφόρων αφηγήσεων. Κάποιες πηγές αναφέρουν θέσεις για εξήντα κωπηλάτες, άλλες για πενήντα (πεντηκοντήρης) και άλλες για λιγότερους.

Μετά την Αργοναυτική εκστρατεία

Μετά το πέρας της εκστρατείας, οι Αργοναύτες αφιέρωσαν το πλοίο τους στο ναό του Ποσειδώνα στον Ισθμό. Με βάση το μύθο, η Αργώ συνδέεται και με το τέλος του Ιάσoνα. Σε μεγάλη ηλικία, ο Ιάσων, έπειτα από υπόδειξη της Μήδειας, κάθισε στην πρύμνη της Αργούς για να αναπαυθεί. Σε αυτή τη θέση βρήκε τραγικό θάνατο εξαιτίας της πτώσης ενός ιστίου (καταρτιού) του πλοίου, στο οποίο ήταν πλέον έντονα τα σημάδια του χρόνου.
Η Αργώ μεταφέρθηκε αργότερα στον ουρανό και μετασχηματίσθηκε στον ομώνυμο αστερισμό. 
Υπήρχε, μάλιστα, μία παράδοση,πως τμήμα του πλοίου μεταφέρθηκε στη Ρώμη και εκτίθετο μέχρι το 100 μ.Χ.
Σιδηροδρομική γραμμή Μεσονησίου - Φλωρίνης

Διαδρομή

Ο ανατολικός τερματικός της γραμμής Μεσονησίου - Φλωρίνης είναι ο σιδηροδρομικός σταθμός Μεσονησίου στο Μεσονήσι Φλώρινας. Χωρίζεται από την γραμμή Θεσσαλονίκης - Μπίτολας και ακολουθεί μια διακλάδωση μήκους περίπου 6 χιλιομέτρων. Περνάει πλησίον του ομώνυμου χωριού και του Ανεμοχωρίου και προχωράει δυτικά και καταλήγει στη Φλώρινα.

Υπηρεσίες

Η γραμμή Μεσονησίου - Φλωρίνης αποτελείται από μία υπηρεσία περιφερειακού σιδηροδρόμου. Ξεκινά από τη Θεσσαλονίκη, διέρχεται από την Ημαθία και την Πέλλα και καταλήγει στη Φλώρινα.
Οικογένεια Τρικούπη

Η Οικογένεια Τρικούπη είναι παλιά οικογένεια του Μεσολογγίου, μέλη της οποίας διακρίθηκαν στην πολιτική, τον στρατό, τα γράμματα, την ιατρική και συμμετείχαν ενεργά στην Ελληνική Επανάσταση του 1821.
Η οικογένεια Τρικούπη εγκαταστάθηκε στο Μεσολόγγι περί το 1700 και αποτελεί μια από τις πρώτες οικογένειες της πόλης. Γενάρχης της ήταν ο Γεωργάκης Τρικούπης ενώ γιος του ήταν ο Ματθαίος Τρικούπης, ο οποίος κατέλαβε τοπικά αξιώματα και απέκτησε σημαντική περιουσία για την εποχή. Τα γνωστότερα μέλη της οικογένειας ήταν οι πρωθυπουργοί Σπυρίδων και Χαρίλαος Τρικούπης. Τελευταίος άρρεν απόγονος ήταν ο βουλευτής Κωνσταντίνος Σ. Τρικούπης. 
Το σπίτι των Τρικούπηδων στο Μεσολόγγι διασώζεται μέχρι και σήμερα, όπως και αυτό στην Κηφισιά. 
Η ετυμολογία του ονόματος είναι άγνωστη. Πιθανό είναι να προέκυψε από την Τρίκκη και την πρόσθεση της κατάληξης -ούπης.
Τζον Φρέντρικ Γουέστ

Βιογραφία

Γεννήθηκε στο Ντέιτον του Οχάιο. Εκπαιδεύτηκε στο Πανεπιστήμιο του Μπόουλινγκ Γκριν Στέιτ (Bowling Green State University), στην Μουσική Σχολή του Μανχάταν (Manhattan School of Music) και στο Αμερικάνικο Κέντρο Όπερας (American Opera Center).

Ρεπερτόριο

Ερμήνευσε με μεγάλη επιτυχία έργα κυρίως του Βάγκνερ στους ρόλους του Τριστάνου και Ζίγκφριντ, αλλά και άλλων συνθετών στους ρόλους του Καίσαρα, Φλόρεσταν και Βάκχου. Τιμήθηκε με πολλά βραβεία.